Twyfel of Zuma-hofverskyning voortgaanOudpres. Jacob Zuma. (Foto: Emmanuel Croset/AFP) Oudpres. Jacob Zuma se korrupsiesaak wat Dinsdag in die hooggeregshof in Pietermaritzburg sou begin, sal na alle waarskynlikheid uitgestel word. Zuma word steeds in ’n hospitaal behandel nadat hy Vrydagoggend opgeneem is. Singabakho Nxumalo, woordvoerder van die departement van korrektiewe dienste, het vroeër gesê ŉ roetine-waarneming het daartoe gelei dat Zuma gehospitaliseer is. Volgens die Jacob G. Zuma-stigting is die oudpresident steeds in die hospitaal. “Die stigting het verneem dat sy [Zuma] en die Nasionale Vervolgingsgesag (NVG) se regspanne besig is met gesprekke om die regter gesamentlik te nader vir ’n uitstel van die verrigtinge in die hooggeregshof in Pietermaritzburg.” Daar is steeds geen besonderhede oor Zuma se gesondheidstoestand bekend gemaak nie. Die stigting het net vroeër gesê daar is geen rede tot kommer nie en dat steeds gewag word op ’n verslag van Zuma se dokters. Zuma is veronderstel om Dinsdag in die hooggeregshof in Pietermaritzburg te verskyn vir sy korrupsieverhoor nadat die hof sy aansoek om self in die hof te wees toegestaan het. Die saak is van 10 tot 13 Augustus op die hofrol geplaas. Zuma word deur 16 klagte in die gesig gestaar vir die 1999-aankoop van onder meer vegvliegtuie, patrolliebote en weermagtoerusting van vyf Europese firmas terwyl hy Suid-Afrika se adjunkpresident was. Zuma dien tans 15 maande tronkstraf uit weens die minagting van ’n hofbevel om voor die Zondo-kommissie na staatskaping te getuig. Die Konstitusionele Hof het Zuma en hoofregter Raymond Zondo se onderskeie regspanne intussen versoek om binne die volgende twee weke skriftelike voorleggings te maak oor die internasionale reg en die moontlike gevolge daarvan vir Zuma se tronkstraf.